钦定古今图书集成/明伦汇编/官常典/第063卷 > 扶风武王骏
## 钦定古今图书集成/明伦汇编/官常典/第063卷 > 扶风武王骏

按《晋书》本传：“扶风武王骏，字子臧，幼聪惠，年五六岁
能书疏，讽诵经籍，见者奇之。及长，清贞守道，宗室之
中最为儁望。魏景初中，封平阳亭侯。齐王芳立，骏年
八岁，为散骑常侍，侍讲焉。寻迁步兵屯骑校尉，常侍
如故。进爵乡侯，出为平南将军，假节、都督淮北诸军
事，改封平寿侯，转安东将军。咸熙初，徙封东牟侯，转”
安东大将军，镇许昌。武帝践祚，进封汝阴王，邑万户，
都督豫州诸军事。吴将丁奉寇芍陂，骏督诸军距退
之。迁使持节、都督扬州诸军事，代石苞镇寿春。寻复
都督豫州，还镇许昌。迁镇西大将军、使持节、都督雍、
凉等州诸军事，代汝南王亮镇关中，加衮冕侍中之
服。骏善抚御，有威恩，劝督农桑，与士“卒分役。己及寮
佐并将帅兵士等人限田十亩，具以表闻。”诏遣普下
州县，使各务农事。咸宁初，羌虏树机能等叛，遣众讨
之，斩三千馀级。进位征西大将军，开府，辟召仪同三
司，持节、都督如故。又诏骏遣七千人代凉州守兵。树
机能、侯弹勃等欲先劫伷兵，骏命平虏护军文俶督
凉、秦、雍诸军，各进屯以威之。机能乃遣所领二十部
及弹勃面缚军门，各遣入质子。安定、北地、金城诸胡
吉轲罗侯金多及北虏热冏等二十万口又来降。其
年入朝，徙封扶风王，以氐户在国界者增封，给羽葆
鼓吹。太康初，进拜骠骑将军，开府、持节、都督如故。骏
有孝行，母伏太妃，随兄亮在官，骏常涕泣思慕，若闻
有疾，辄忧惧不食，或时委官定省。少好学，能著论，与
荀𫖮论仁孝先后，文有可称。及齐王攸出镇，骏表谏
恳切。以帝不从，遂发病薨。追赠大司马，加侍中，假黄
钺。西土闻其薨也，泣者盈路，百姓为之树碑，长老见
碑无不下拜，其遗爱如此。有子十人，畅、歆最知名。